समस्त विश्व इस बात से चिंतित है कि ऊर्जा के प्राकृतिक संसाधन जल एवं खनिज भंडारों का क्षय निरन्तर होता जा रहा है। निकट भविष्य में इनके समाप्त हो जाने की आशंका है। विकल्प के तौर पर सौर ऊर्जा के प्रयोग पर बल दिया जाने लगा है। परन्तु वर्तमान समय में भारत में इसके प्रसार में कई प्रकार की बाधाएं हैं। ऐसे समय पर आणविक ऊर्जा के उत्पादन एवं उपयोग का प्रसार किये जाने की आवश्यकता है। आणविक ऊर्जा के उत्पादन के लिए यूरेनियम तथा थोरियम की बहुत सीमित मात्रा की आवश्यकता होती है। कम मात्रा में ही इनका प्रयोग कर बड़ी मात्रा में आणविक ऊर्जा का उत्पादन किया जा सकता है।